৯০০ ভোটে জয়, আম আদমি পার্টির মুখরক্ষা করলেন অতিশী

নয়াদিল্লি: অরবিন্দ কেজরিওয়াল (Arvind Kejriwal)এবং মণীশ সিসোদিয়া (Manish Sisodia) হারলেও আম আদমি পার্টির মুখরক্ষা করলেন অতিশী মারলেনা। কালকাজি (Kalkaji) আসন থেকে জিতলেন তিনি। দিল্লির বিদায়ী মুখ্যমন্ত্রী ৯০০ ভোটে হারিয়ে দিলেন বিজেপির (BJP) হেভিওয়েট নেতা রমেশ বিধুরিকে (Ramesh Bidhuri)। এই আসনেই ২০২০ সালে ১১,৩৯৩ ভোটে জিতেছিলেন অতিশী। এদিন অষ্টম রাউন্ডের গণনা শেষেও পিছিয়ে ছিলেন, কিন্তু শেষবেলায় বাজিমাত করলেন।

তবে তাঁর একার জয়ে আম আদমি (AAP) পার্টির বিশেষ সুবিধা হবে না। কারণ বিজেপির দিল্লি-দখল সময়ের অপেক্ষা। কেজরিওয়াল, সিসোদিয়া এবং সত্যেন্দ্র জৈনের (Satyendra Jain) মতো হেভিওয়েট আপ নেতারা পরাজিত হয়েছেন। উল্লেখযোগ্য বিষয়, এই তিনজনই আবগারি দুর্নীতি কাণ্ডে দীর্ঘদিন কারাবন্দি ছিলেন এবং তিনজনেই জামিন পেয়েছেন।

আরও পড়ুন: হেরে গেলেন কেজরিওয়াল, সিসোদিয়া, পিছিয়ে অতিশীও

শনিবার ভোটগণনা শুরু হতেই এগিয়ে যেতে থাকে পদ্মশিবির। সকাল সাড়ে ৯টার সময় ম্যাজিক ফিগার পেরিয়ে যায় তারা। ঘণ্টাখানেক পরে অবশ্য ‘কামব্যাক’ করতে শুরু করে আম আদমি পার্টি। বেলা ১১টার দিকে বিজেপি ৩৯ এবং আপ ৩০টি আসনে এগিয়ে ছিল। কিন্তু ফের ব্যবধান বাড়ানো শুরু করে কেন্দ্রের শাসকদল।

দুপুর ১.৩০টার সময় ১৪টি আসনে জয় নিশ্চিত হয়ে গিয়েছে বিজেপির, তারা এগিয়ে ৩৩টি আসনে। আপ জিতেছে আটটি আসনে এবং এগিয়ে আছে ১৫টি আসনে। দিল্লিতে মোট বিধানসভা আসনের সংখ্যা ৭০, ফলে ৩৬ হল ম্যাজিক ফিগার। গেরুয়া শিবির যে ২৭ বছর পর রাজধানীর ক্ষমতা দখল করতে চলেছে তা বলাই বাহুল্য, শুধু নির্বাচন কমিশনের আনুষ্ঠানিকভাবে ঘোষণা করাটাই বাকি।